На основу Решења стечајног судије Привредног суда у Зрењанину о банкротству, број Ст. 3/2018 од 23.03.2018. године, а у складу са члановима 131, 132, 133, 135 и 136 Закона о стечају („Службени гласник Републике Србије“ број 104/2009, 99/11 – др Закон, 71/12 – одлука УС, 83/2014 и 113/2017), Националним стандардом број 5 – Национални стандард о начину и поступку уновчења имовине стечајног дужника („Службени гласник Републике Србије“ број 13/2010) и на основу сагласности одбора поверилаца од 20.09.2019. године, стечајни управник стечајног дужника

**ПРЕДУЗЕЋЕ ЗА ИЗГРАДЊУ БРОДОВА И ТРГОВИНУ „SHIPYARD BOMEX 4M“ ДОО, ПЕРЛЕЗ – У СТЕЧАЈУ, СА СЕДИШТЕМ У ПЕРЛЕЗУ, УЛ. БЕОГРАДСКИ ПУТ БР. 73**

**О Г Л А Ш А В А**

**Продају стечајног дужника као правног лица јавним надметањем**

**Предмет продаје је правно лице: ДОО „SHIPYARD BOMEX 4M“, ПЕРЛЕЗ – У СТЕЧАЈУ, матични број 20233095.**

 **Најбитнију имовину стечајног дужника чине**:

Грађевински објекти на катастарским парцелама број 464, број 476, број 477 уписаних у Лист непокретности број 2519 К.О. Перлез, укупне површине земљишта 39.735м2.

На катастарској парцели број 464 налазе се три укњижена објекта: **1.** Објекат бродоградње – кантина са гардеробом површине 310м2 (бруто површине 620м2), спратност П плус 1; **2.** Објекат бродоградње – производна хала површине 4.488м2**; 3.** Привредни објекат – силазна рампа равног дела механизованог навоза површине 13.082м2.

На катастарској парцели број 464 налазе се два не укњижена објекта: **1.** Управна зграда површине 96м2; **2.** Складиште техничких гасова површине 35м2.

На катастарској парцели број 8070/1, која није у власништву стечајног дужника, налази се силазна рампа – коси део механизованог навоза, који чини функционалну целину са објектом на парцели 464 (силазна рампа – равни део механизованог навоза), површине 9.010 м2, објекат није укњижен, као и затечена опрема чији је детаљан приказ дат у продајној документацији.

**Почетна цена** на јавном надметању износи **177.000.000,00 динара.**

**Депозит** износи **126.105.563,00 динар.**

Лицитациони корак на јавном надметању износи 1.000.000,00 динара.

**Право учешћа имају сва правнa и физичка лица која:**

 **-** након добијања предрачуна, изврше уплату ради откупа продајне документације у износу од 80.000,00 динара са припадајућим ПДВ-ом. Предрачун се може преузети у канцеларији стечајног управника, у периоду од 10-12 часова, на телефон 064 287 85 43, почевши од дана објаве овог огласа до 18.10.2019. године.

* уплате депозит на рачун стечајног дужника број 250-2170000265070-13 који је отворен код Еуробанке ЕФГ, Београд, филијала Зрењанин до 18.10.2019. године. У случају да се као депозит полаже првокласна банкарска гаранција (наплатива на први позив), оригинал исте се ради провере мора доставити искључиво лично стечајном управнику, улица Београдски пут 73, Перлез, најкасније до 18.10.2019. године до 12 часова. Банкарска гаранција мора имати рок важења до 02.12.2019. године. У случају да на јавном надметању победи Купац који је депозит обезбедио банкарском гаранцијом, исти мора измирити износ депозита у року од 48 часова од дана јавног надметања, а пре потписивања купопродајног уговора, у законом предвиђеној форми, након чега ће му гаранција бити враћена.
* Потпишу изјаву о губитку права на враћање депозита. Изјава чини саставни део продајне документације.
* Потпишу уговор о чувању поверљивих података приликом преузимања продајне документације.

 Стечајни дужник, као правно лице, се купује у виђеном стању, а његова имовина се може разгледати након откупа продајне документације на напред наведеној адреси, сваким радним даном од 10-12 часова а најкасније до 18.10.2019. године.

Након уплате депозита а најкасније до 18.10.2019. године потенцијални купци, ради правовремене евиденције, морају предати стечајном управнику:

 А) У случају када се ради о купцу резиденту Републике Србије:

 1. попуњен образац пријаве за учешће на јавном надметању;

 2. оригинални примерак доказа о уплати депозита или банкарску гаранцију;

 3. потписану изјаву од стране потенцијалног купца о губитку права на повраћај депозита ( у случају да је купац правно лице, изјаву мора да потпише законски заступник);

 4. оригинални извод из регистра привредних субјеката не старији од 3 месеца и ОП образац ако се као потенцијални купац пријављује правно лице);

 5. оверено овлашћење за заступање за лице које представља купца на јавном надметању, уколико јавном надметању не присуствује потенцијални купац лично, које овлашћење потписује купац (за физичка лица) или законски заступник купца ( за правно лице). Ово овлашћење мора да садржи јасно дефинисано право овлашћеног лица да у име купца приступи јавном надметању, да лицитира у току јавног надметања и да потпише записник по завршетку јавног надметања.

Б) У случају када се ради о купцу који није резидент Републике Србије:

 1. попуњен образац пријаве за учешће на јавном надметању;

 2. оригинални примерак доказа о уплати депозита или банкарску гаранцију;

 3. потписану изјаву од стране потенцијалног купца о губитку права на повраћај депозита (у случају да је купац правно лице, изјаву мора да потпише законски заступник);

 4. оригинални извод из надлежног регистра привредних субјеката не старије од 3 месеца из којег се јасно може утврдити ко је регистровани заступник правног лица (ако се као потенцијални купац пријављује правно лице) и ОП образац – извод и ОП образац морају бити нотаризовани и апостилирани ( апостил није потребан уколико Република Србија са државом издавања извода има потписан билатералан уговор који изузима потребу за апостилом), или други документ који ће доказати легитимитет лица овлашћеног за заступање. Додатно, потребно је да се достави превод наведене документације на српски језик припремљен од стране судског тумача за језик на којем је документација;

 5) оверено овлашћење за заступање за лице које представља купца на јавном надметању, уколико јавном надметању не присуствује потенцијални купац, које овлашћење потписује купац лично ( за физичка лица) или законски заступник купца ( за правна лица). Ово овлашћење мора да садржи јасно дефинисано право овлашћеног лица да у име купаца приступ јавном надметању, да лицитира у току јавног надметања и да потпише записник по завршетку јавног надметања. Овашћење мора бити нотаризовано и апостилирано ( апостил није потребан уколико Република Србија са државом издавања извода има потписан билатералан уговор који изузима потребу за апостилом). Додатно, потребно је да се достави превод наведене документације на српски језик припремљен од стране судског тумача за језик на којем је документација.

 Купац и продавац се обавезују да прибаве све сагласности, исправе и овлашћења потребна за закључење и реализацију овог Уговора тј. да сваки купац правно лице достави одлуку о располагању имовином велике вредности коју доноси скупштина. Уколико је Купац правно лице потребно је да достави стечајном управнику одлуку скупштине правног лица да се учествује у јавном надметању и да се потпише уговор о купопродаји.

**Јавно надметање** одржаће се **дана 24.10.2019.** године у **12.00 часова** на следећој адреси: **Београдски пут 73, Перлез**.

**Регистрација** учесника **почење у 10 часова** а **завршава се у 11 часова и 50 минута**.

Стечајни управник спроводи јавно надметање тако што:

1. региструје лица која имају право учешћа на јавном надметању ( имају овлашћења или су лично присутни);
2. отвара јавно надметање читајући правила надметања,
3. позива учеснике да прихвате понуђену цену према унапред утврђеним корацима увећања;
4. одржава ред на јавном надметању;
5. проглашава за купца учесника који је прихватио највишу понуђену цену;
6. потписује записник.

У случају да на јавном надметању победи купац који је депозит обезбедио банкарском гаранцијом, исти мора уплатити износ депозита на рачун стечајног дужника у року од 48 часова од дана јавног надметања, а пре потписивања купопродајног уговора, након чега ће му бити враћена гаранција.

Купопродајни уговор и записник о примопредаји предмета купопродаје се потписује у року од **3 радна дана** од дана одржавања јавног надметања, под условом да је депозит који је обезбеђен гаранцијом уплаћен на рачун стечајног дужника. Проглашени Купац је дужан да уплати преостали износ купопродајне цене у року од **15 дана** од дана потписивања купопродајног уговора.

 После продаје стечајног дужника као правног лица, стечајни поступак се у односу на стечајног дужника обуставља, а исти се наставља према стечајној маси. За потраживања према стечајном дужнику која су настала до обуставе стечајног поступка ни стечајни дужник ни његов купац не одговарају повериоцима.

 Ако проглашени купац не закључи купопродајни уговор или не уплати купопродајну цену у прописаним роковима и по прописаној процедури, губи право на повраћај депозита, а за купца се проглашава други најбољи понуђач.

 Други најбољи понуђач има иста права и обавезе као проглашени купац. У случају да је други најбољи понуђач на јавном надметању депозит обезбедио банкарском гаранцијом, након одустајања проглашеног купца, исти мора уплатити износ депозита на рачун стечајног дужника у року од два радна дана од пријем обавештења којим се проглашава за купца, након чега ће му бити враћена гаранција. У конкретном случају, купопродајни уговор потписује се у року од 3 радна дана од пријема обавештења којим се други најбољи понуђач проглашава за купца.

Учесници који на јавном надметању нису стекли статус купца или другог најбољег понуђача, депозит (гаранција) се враћа у року од 8 дана од дана јавног надметања.

Уплатилац депозита губи право на повраћај депозита у складу са Изјавом о губитку права на повраћај депозита.

Порезе и трошкове који произлазе из закљученог купопродајног уговора у целости сноси купац.

У случају да за Купца у поступку продаје буде проглашено правно или физичко лице које подлеже обавези подношења пријаве концентрације, сходно одредбама Закона о заштити конкуренције („Сл. Гласник РС“ бр. 51/2009), услови и рокови закључења уговора биће прилагођени роковима одлучивања Комисије за заштиту конкуренције. У наведеном случају, проглашеном купцу банкарска гарација ће бити наплаћена у року предвиђеним огласом, односно депозит ће бити задржан до доношења одлуке Комисије за заштиту конкуренције. Другом најбољем понуђачу депозит или банкарска гаранција (уколико је износ депозита обезбеђен гаранцијом) биће задржани до доношења одлуке Комисије за заштиту конкуренције по поднетој пријави купца.

**Напомена:** Није дозвољено достављање оригинала банкарске гаранције пошиљком (обичном или препорученом), путем факса , маил –а или на други начин, осим на начин прописан у тачки 2. услова за стицање права за учешће из овог огласа.

Овлашћено лице: Стечајни управник Душан Лазић,

Контакт телефон: 064 287 85 43, Жељезничка 42, Зрењанин

E-mail: lazicz79@gmail.com